Leon Henkin

Matemàtich.
Leon Albert Henkin a l'era nassù ij 19 d'avril dël 1921 a Brooklyn.
A l'ha arseivù ël B.A. an matemàtica e filosofìa a la Columbia University ant ël 1941 e ël dotorà an matemàtica a Princeton, sota la guida d'Alonzo Church, dël 1947.
Dal 1942 al 1946 a l'avìa contribuì a l'angagg militar merican, rivand a esse cap dël Separation Performance Group a Oak Ridge.
Apress avèj avù vàire posission académiche a Princeton e a l'Università dla Califòrnia Meridional, dël 1953 a pija na posission a Berkeley, anté che dël 1959 a dventa ël prim pressident dël grop ëd lògica e metodologìa dle siense.
A l'é mòrt ël 1 ëd novèmber dël 2006.

Soe contribussion
Henkin a l'é conossù për ij sò travaj an lògica matemàtica; an tra soe contribussion pì amportante, a l'ha dàit na neuva dimostrassion dël teorema ëd completëssa ëd Gödel an dovrand na técnica neuva dventà fondamental an teorìa dij modèj: l'usage dle costant ëd Henkin.
Amportant a son ëdcò ij sò travaj an lògica algébrica.

Arconossiment
Henkin a l'avìa na fasson dë spieghé fiamenga e për sòn dël 1964 a l'ha vagnà ël premi Chauvenet dla MAA, l'Associassion Matemàtica ëd Mérica.
A l'é stàit ëdcò ativ ant ël setor dl'educassion matemàtica e a l'han assignaje ël prim arconossiment Gung-He dla MAA ant ël 1990, con la motivassion che pòca gent an cost'época a l'ha avù n'anfluensa pì granda che Leon Henkin an sla salute dla matemàtica merican-a.

A pòrto sò nòm
Costant ëd Henkin.

Euvre prinsipaj
(con J.D. Monk e A. Tarski) Cylindric algebras (doi volum).

Henkin, Leon